Rozhodnutie Komisie
z 30. novembra 1998
o spoločnom technickom predpise pre pozemné mobilné družicové zemské stanice (LMES) pracujúce vo frekvenčných pásmach 1,5/1,6 GHz
(oznámené pod číslom dokumentu C (1998) 3695)
(Text s významom pre EHP)
(98/734/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/13/ES z 12. februára 1998 o koncových telekomunikačných zariadeniach a zariadeniach družicových zemských staníc, vrátane vzájomného uznávania ich zhody [1], a najmä na druhú zarážku jej článku 7 ods. 2,
keďže Komisia prijala opatrenia určujúce typ zariadení družicových zemských staníc, pre ktoré sa vyžaduje spoločný technický predpis, ako aj súvisiace vyjadrenie o rozsahu jeho pôsobnosti podľa prvej zarážky článku 7 ods. 2;
keďže by sa mali prijať zodpovedajúce harmonizované normy, alebo ich časti, implementujúce základné požiadavky, ktoré je potrebné previesť do spoločných technických predpisov;
keďže s cieľom zabezpečiť výrobcom nepretržitý prístup na trhy, je potrebné zohľadniť prechodné opatrenia týkajúce sa zariadení schválených podľa vnútroštátnych právnych predpisov pre typové schvaľovanie;
keďže Schvaľovaciemu výboru pre telekomunikačné vybavenie (ACTE) bol predložený návrh podľa článku 29 ods. 2;
keďže spoločný technický predpis, ktorý má byť týmto rozhodnutím prijatý, je v súlade so stanoviskom ACTE,
PRIJALA TOTO ROZHODNUTIE:
Článok 1
1. Toto rozhodnutie platí pre zariadenia družicových zemských staníc, ktoré spadajú do pôsobnosti harmonizovanej normy stanovenej v článku 2 ods. 1.
2. Toto rozhodnutie zavádza spoločný technický predpis, ktorý sa týka pozemných mobilných družicových zemských staníc (LMES) pracujúcich vo frekvenčných pásmach 1,5/1,6 GHz.
Článok 2
1. Spoločný technický predpis zahŕňa harmonizovanú normu vypracovanú príslušným normalizačným orgánom, ktorá v použiteľnej miere implementuje základné požiadavky uvedené v článku 17 smernice 98/13/ES. Odkaz na túto normu je stanovený v prílohe I.
2. Zariadenia družicových zemských staníc, na ktoré sa vzťahuje toto rozhodnutie, spĺňajú požiadavky spoločného technického predpisu uvedeného v odseku 1, základné požiadavky uvedené v článku 5 písm. a) a b)smernice 98/13/ES a požiadavky všetkých ostatných uplatniteľných smerníc, najmä smerníc Rady 73/23/EHS [2] a 89/336/EHS [3].
3. Príloha II, tabuľka A, udáva limity nežiaducich emisií nad 1000 MHz a mimo pásiem 1626,5 MHz až 1645,5 MHz a 1656,6 MHz až 1660,5 MHz, ktoré platia do 1. júna 2002. Príloha II, tabuľka B, stanovuje takéto limity platné od 1. júna 2002.
Článok 3
Po nadobudnutí účinnosti tohto rozhodnutia notifikované orgány určené na vykonávanie postupov uvedených v článku 10 smernice 98/13/ES, vzhľadom na zariadenia družicových zemských staníc, na ktoré sa vzťahuje článok 1 ods. 1 tohto rozhodnutia, začnú používať alebo zabezpečia používanie harmonizovanej normy uvedenej v prílohe.
Článok 4
1. Vnútroštátne právne predpisy týkajúce sa typového schvaľovania pre zariadenia, ktoré spadajú do pôsobnosti harmonizovanej normy uvedenej v prílohe, prestávajú platiť s účinnosťou tri mesiace od dátumu prijatia tohto rozhodnutia.
2. Zariadenia družicových zemských staníc schválené podľa takýchto vnútroštátnych právnych predpisov pre typové schvaľovanie možno naďalej umiestňovať na trh a uvádzať do prevádzky.
Článok 5
Toto rozhodnutie je adresované členským štátom.
V Bruseli 30. novembra 1998